Pollák, Peter, poslanec NR SR (2015-10-07):
Dámy a páni, v tomto parlamente sa niekoľkokrát spomínala rodina ako dôležitá bunka v našej krajine. Niekoľkokrát sme vo všeobecnej rovine hovorili o ochrane rodiny. Toto je opatrenie, ktoré navrhujem s kolegom Kadúcom, je konkrétny krok k tomu, aby sme ochránili tú najzraniteľnejšiu rodinu v tejto krajine, rodinu, ktorej pomáhame prostredníctvom sociálneho systému na to, aby mohla prežiť. Rodine, v ktorej ani jeden člen rodiny vlastne nepracuje. Rodine, ktorej hrozia riziká v podstate rôznych negatívnych javov. A som presvedčený o tom, že títo ľudia mnohokrát teda využívajú všetko možné na to, aby došli vlastne k nejakému príjmu a využívajú možnosť aj nejakej výhry v hazardných hrách. Častokrát však je to opak, častokrát my všetci sa skladáme našimi peniazmi na to, aby títo ľudia napchali tieto peniaze do výherných automatov a takto venovali naše peniaze, na ktoré sa skladáme, prevádzkovateľom herní na svoje zisky. Ja som presvedčený o tom, že je na čase urobiť maximum pre to, aby sme ochránili bezbranné deti a bezbranné ženy, k tomu, aby naozaj využili tieto peniaze na to, na čo majú. Na základné životné potreby, na to sa skladáme, nie na hazard. A ak teda títo ľudia dlhodobo tieto nezodpovedné kroky robia, musíme pristúpiť my, ktorí spravujú tento štát, k tomu, aby ľudia tento prístup nemali. Vo svete poznáme niekoľko spôsobov, ktorými sa vysporiadali s hazardom, najmä voči ľuďom, ktorí sú závislí na sociálnom systéme. Ja spomeniem Grécko. V Grécku ľudia odkázaní na sociálnu pomoc štátu nemajú prístup. Ja som veľmi rád, že Česká republika taktiež pristupuje k týmto opatreniam, je načase, aby aj Slovensko pristúpilo k tomu. Ja viem, že je to veľmi ťažké, ja viem, že to bude veľmi náročné nastaviť takýto systém. Ale máme tu vzory. V Grécku sa ľudia musia zaregistrovať pri vstupe do herní, nemôžme, nemôžme mať výherné automaty v každej jednej krčme. Dnes to máme. V Grécku pri vstupe do týchto zariadení sa musia zaregistrovať títo hráči. Dostanú registračnú kartu a dostanú ju až vtedy, ak ich preverí ten prevádzkovateľ herne. Pošle v podstate na štátom vytvorený úrad, to funguje takto v Grécku, štátom vlastne vytvorený úrad, ktorý teda takéto registrácie vydáva, až potom, keď tento človek dostane tú registráciu, je to teda vo forme čipovej karty, vloží ju do automatu a ten automat ho pustí alebo nepustí hrať. Tá čipová karta je stále aktualizovaná, čiže akonáhle sa mení jeho sociálny status, v tom okamihu je tá karta vlastne aktualizovaná. Ten automat, každý automat má čítací mechanizmus na to, aby prečítal túto čipovú kartu, pustí ho alebo nepustí ho hrať. S týmto sa vysporiadalo Grécko takýmto spôsobom. A, samozrejme, zo dňa na deň takýto systém na Slovensku nespustíme. Preto teda náš návrh obsahuje prechodné obdobie, kde po čase, keď vybudujeme takýto systém, ktorý by monitoroval týchto ľudí a prístup týchto ľudí k hazardu, by sa až potom teda tieto opatrenia zaviedli. Dôležité je však povedať to, že naozaj je načase, aby sme ochránili deti, ktoré častokrát vidíme, najmä z rómskych osád, chodiť po kontajneroch. A len kvôli tomu, aby pokryli svoje základné životné potreby, na ktoré sa my mimochodom už skladáme. Len ich otec minul tieto peniaze na hazard. A ja vás, vážené kolegyne, vážení kolegovia, prosím, urobme maximum pre to, aby tento zákon prešiel do druhého čítania. Samozrejme, ak budú ďalšie návrhy na to, aby sa tento zákon vylepšil, my ich privítame, ale táto filozofia naozaj je správna, naozaj tento zákon na Slovensku potrebujeme a potrebujú ho hlavne ľudia, ktorí sú v sociálnom systéme. Nemôžme nechať deti a ženy hladovať celý mesiac len kvôli tomu, lebo sme neprijali zákon, ktorý by zabránil ich teda rodičom alebo rodičovi prístup k hazardu.